Forskerskolen på AAU Forskerskolen er ansvarlig for AAU's Ph.D.-studerende inden for ingeniør-, natur- og sundhedsvidenskab, og skolen er således et meget vigtigt led i arbejdet med at uddanne forskere og sikre høj kvalitet i uddannelsen. Ærespris til Lars Arendt-Nielsen Skolens ærespris gives til en eller flere personer, der har gjort en ekstraordinær indsats for Ph.D.-området, og blandt de ansattes indstillinger har Forskerskolens bestyrelse valgt at tildele professor Lars Arendt-Nielsen prisen på 25.000 kroner. Medioteknisk Forskerskole Valget er faldet på den internationalt anerkendte smerteforsker på grund af det betydningsfulde arbejde, han har ydet for forskeruddannelserne på Aalborg Universitet (AAU), særligt med etableringen af Den Internationale Medikotekniske Forskerskole i 1997. Studerende fra hele veden I bestyrelsens begrundelse for at tildele netop Lars Arendt-Nielsen prisen fremhæves det, at han har evnet at tiltrække højt kvalificerede studerende fra hele verden. Administrativ stærk leder Samtidig har han skabt en stærk daglig styring af skolens praktiske og administrative sider, hvilket har været medvirkende til, at Forskerskolen har kunnet tiltrække såvel internationale eksperter som vigtig ekstern finansiering. Desuden har Lars Arendt-Nielsen fra starten været en varm fortaler for, at de Ph.D.-studerende på Forskerskolen skulle danne en lokal forening, der skulle give de unge forskere en samlet stemme i arbejdet med skolens videre udvikling. Center fore Sanse-Motorisk Interaktion Professor Lars Arendt-Nielsen er til dagligt med i ledelsen af Center for Sanse-Motorisk Interaktion (SMI), der er førende inden for sundhedsvidenskabelige og -teknologiske områder som smerte, motoriske systemer, motorisk kontrol og neurorehabilitering. Han har gennem årene selv fungeret som Ph.D.-vejleder for adskillige unge forskere og er kendt som værende engageret og åben for andres nye idéer. Hans tilgang til vejlederrollen er i høj grad baseret på gensidig respekt og en stærk tro på den enkelte studerendes ansvar og kompetencer.

Referat:
Professor Lars Arendt-Nielsen er kendt på Aalborg Universitet for sin store indsats for uddannelsen af unge forskere. Derfor får han d. 8. februar Forskerskolens Ærespris 2008 på 25.000 kroner.